แนวโน้มดัชนีเช้าเทคนิเคิลรีบาวน์
นักวิเคราะห์ฯคาดตลาดหุ้นไทยเช้านี้มีโอกาสเกิดเทคนิเคิลรีบาวน์หลังลงแรงมาหลายวัน แต่ยังผันผวนหลังเฟดลั่นพร้อมกระตุ้นเศรษฐกิจ
5 ต.ค. 2554

นักวิเคราะห์ฯคาดตลาดหุ้นไทยเช้านี้มีโอกาสเกิดเทคนิเคิลรีบาวน์หลังลงแรงมาหลายวัน แต่ยังผันผวนหลังเฟดลั่นพร้อมกระตุ้นเศรษฐกิจ
นายเจริญ เอี่ยมพัฒนธรรม ผู้อำนวยการฝ่ายวิเคราะห์ บล.เคที ซีมิโก้ กล่าวว่า ตลาดหุ้นไทยเช้านี้มีโอกาสเกิดเทคนิเคิลรีบาวน์หลังปรับตัวลงแรงมาหลายวัน ประกอบกับเริ่มมีข่าวบวกเข้ามาช่วยหนุนตลาดฯ หลังรมว.คลังกลุ่มสหภาพยุโรปมีการหารือเกี่ยวกับมาตรการที่จะใช้ป้องกันไม่ให้สถาบันการเงินในยูโรโซนได้รับผลกระทบจากวิกฤตหนี้สาธารณะ รวมทั้งข่าวที่เฟดออกมาระบุว่าพร้อมที่จะใช้มาตรการกระตุ้นเศรษฐกิจครั้งใหม่อีกหากจำเป็น แต่ก็ยังต้องติดตามต่อเพราะไม่ได้มีอะไรที่ชัดเจนออกมา 
ประกอบกับในช่วง 2 วันที่ผ่านมานักลงทุนต่างชาติได้กลับมาซื้อสุทธิอีกครั้ง แม้จะยังซื้อไม่มากแต่ก็ทำให้ตลาดฯดูผ่อนคลายขึ้น
อย่างไรก็ตาม มองว่าภาพรวมตลาดฯยังมีความผันผวนสูง จากความกังวลว่ากรีซอาจผิดนัดชำระหนี้ ซึ่งจะเป็นตัวจำกัดการดีดตัวขึ้นในวันนี้ ดังนั้นนักลงทุนควรใช้ความระมัดระวังในการลงทุน 
พร้อมให้แนวรับ 850 และ 830 จุด แนวต้าน 877 และ 900 จุด